送宋昶明仲湖州學錄
作者：方回
朝代：宋

paragraphs: 爲學有本末，根固枝必稠。
又如水有源，源清無濁流。
顔子先四勿，韶冕患不優。
曾子貴者三，豈於籩豆求。
九經始慎獨，八目正乃脩。
我嗟半山學，不識濂溪周。
遠取湖學意，粗迹窮雕鎪。
邊防與水利，講諸螢案頭。
是致青苗法，規摹國師劉。
汲汲淬事功，方寸俱繆悠。
堯舜不牧羊，羿射奡盪舟。
農圃有弗如，問陳有弗酬。
國定一正君，此道軻傳丘。
茂叔二程張，貛郎疾如仇。
永樂西事敗，談兵茲可羞。
陵夷至宣靖，地下噬臍不。
此心主精一，焉用功利謀。
所以汗背勃，見嗤戶牖侯。
君今錄泮事，往遨白蘋洲。
臆對議湖學，豈無苕溪鷗。